Djokovic, Keys vorder na halfeind | Netwerk24
Novak Djokovic mik vir sy derde titel in New York. Foto: Getty Images
Die tweemalige kampioen Novak Djokovic het Donderdagoggend (SA tyd) John Millman se Amerikaanse Ope-sprokie by Flushing Meadows beëindig.
Die sesde gekeurde Serwiër het die Aussie, 55ste op die wêreldranglys, met 6-3, 6-4, 6-4 geklop om die halfeindronde in New York te haal.
Dit is Djokovic, wat ’n titeldroogte van 54 weke gebreek het met sy 13de Grand Slam-kroon by Wimbledon, se 11de VSA-Ope-halfeindstryd in sy laaste 11 besoeke aan die Groot Appel.
Sy volgende teenstander is Kei Nishikori (2ste), wat die eindstryd in 2014 gehaal het.
Die Japanner het Woensdag meer as vier uur lank gespook om die Kroaat Marin Cilic met 2-6, 6-4, 7-6 (7/5), 4-6, 6-4 te troef.
Die ander halfeindstryd word tussen Rafael Nadal (eerste) en Juan Martin del Potro (derde) beslis.
In die vroueloting het Madison Keys (14de) van die VSA die tweede jaar agtereenvolgens deurgedring na die halfeindronde met ’n sege van 6-4, 6-3 teen die Spanjaard Carla Suarez Navarro.
Madison Keys hou die VSA se naam hoog. Foto: Getty Images
Die 23-jarige Keys het in die toernooi se eindstryd in 2017 teen haar landgenoot Sloane Stephens verloor.
Sy sal eers verby die 20-jarige Naomi Osaka moet kom om weer in die eindstryd te verskyn. Die Japanner het haar plek in haar eerste Slam-halfeindronde bespreek deur Lesia Tsurenko met 6-1, 6-1 te verneder.
Die sesmalige kampioen Serena Willams pak Anastasija Sevastova van Letland in die ander halfeindstryd.
Meer oor: Flushing Meadows | Tennis | New York | Amerikaanse Ope